ועדת העבודה, הרווחה והבריאות, כנסת 18, פרוטוקול מספר 445, 2011-03-07 09:50

חיים כץ: בוקר טוב ושבוע טוב.

חיים כץ: מתחילים שבוע חדש.

חיים כץ: א' באדר ב', 7 במרץ 2011.

חיים כץ: אני מתכבד לפתוח את ישיבת ועדת העבודה והרווחה והבריאות, והנושא, הצעת חוק התוכנית הכלכלית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנת הכספים 2003 ו-2004) (תיקון-סייג להיטל על העסקת עובד זר), התשע"א-2011 של חבר הכנסת חיים כץ.

חיים כץ: היה הסכמות בין ניו זילנד וישראל, שבמהלך שנה יוכל מטייל, הן ישראלי בניו זילנד והן ניו זילנדי בישראל, לעבוד 3 חודשים, והמעסיק לא ישלם את כל הקנסות ואת כל ההיטלים הדרושים, ואנחנו אחרי מה שהיה בניו זילנד, כנראה שהרבה ישראלים רוצים לבוא ולבקר שם, ואם כבר באים לבקר, אז אולי גם לעבוד שם 3 חודשים, וזה הסכמה בין המדינות ואנחנו באים ומעלים את הצעת החוק הזאת כהכנה לקריאה ראשונה.

חיים כץ: האם יש למישהו משהו להגיד פה?

שושנה שטראוס: רשות הגירה, לשכה משפטית.

שושנה שטראוס: תקופת העבודה המוצהרת זה 12 חודשים, כשאצל כל מעסיק, הוא יכול להיות 3 חודשים.

שושנה שטראוס: צריך להחליף כל 3 חודשים.

חיים כץ: אוקיי.

חיים כץ: יש עוד מישהו שרוצה להגיד?

נועה בן שבת: כן.

נועה בן שבת: בעצם ההצעה מבקשת להקל בנושא ההיטלים שמוטלים על מעביד של עובד זר.

נועה בן שבת: בנוסף לזה, מכיוון שיש שתי חובות שהן מוטלות על מעביד של עובד זר, חובה להנפיק ביטוח רפואי וחובה להעמיד מגורים הולמים, אז עלתה השאלה האם זה חובות שמתאימות לעובד כזה שהוא בעצם נמצא פה לחופשה, או בעצם לתייר.

נועה בן שבת: הנושא ביטוח רפואי, התברר שהוא מוסדר במילא באותו הסכם, והנושא של מגורים הולמים, יש פה שני צדדים: מצד אחד רוצים לאפשר לו לעבוד בכל מיני עבודות אצל כל מיני מעבידים, זה עניין אחד, ולכן אולי לא מתאים לדרוש עובדים.

חיים כץ: פחות וילה ניתן לו.

חיים כץ: חוץ מזה שניתן לו עבודה, אנחנו נסדר לו וילה, שיוכל לגור בוילה.

נועה בן שבת: פה מוצע לבטל את החובה לאפשר לו מגורים, זאת אומרת להעמיד לרשותו מגורים הולמים, שהיא חובה שקיימת.

חיים כץ: מטייל שם בא, הוא רוצה לעבוד 3 חודשים.

חיים כץ: על איזה מגורים הולמים את מדברת?

חיים כץ: הוא משכיר לו את המקום מגורים שלו.

חיים כץ: הוא גר אפילו באוהל או בקרוואן.

חיים כץ: יכול להיות שהוא קונה אפילו קרוואן ושם אותו באיזה מחנה של קמפינג, ויוצא לעבודה ועובד ברישיון 3 חודשים.

אריה אלדד: אני מבין שהוספת מדינות נוספות חוץ מניו זילנד, תלויה בהסכם שתחתום מדינת ישראל עם אותה מדינה.

חיים כץ: נכון.

אריה אלדד: כלומר, זה לא איזה פתח?

חיים כץ: לא, לא, לא, לא.

נועה בן שבת: למעשה גם כרגע מופיע פה שההסכם צריך יהיה להיות כלול בתוספת.

נועה בן שבת: הסכם המתייחס למדינה מסוימת יהיה צריך להיות כלול בתוספת, אז צריך יהיה גם להוסיף את התוספת.

נועה בן שבת: כרגע התוספת נרשמת, אבל אין בה תוכן, כי אני מבינה שההסכם עם ניו זילנד עדיין לא אושרר.

שושנה שטראוס: היא הוגשה לאשרור.

נועה בן שבת: ושר האוצר הוא יהיה זה שיוכל להכניס את המדינות.

חיים כץ: בסדר גמור.

חיים כץ: רק שירצו לעבוד איתנו.

חיים כץ: אני לא רואה הרבה ניו זילנדים באים לעבוד פה.

חיים כץ: לא רואה יותר מדי ניו זילנדים באים לטייל פה.

חיים כץ: אני חושב שיש שם יותר ישראלים.

אריה אלדד: אני גם לא ראיתי, אבל אני כל היום בעבודה.

שושנה שטראוס: ההסכם מוגבל ל-200 ניו זילנדים בשנה.

חיים כץ: עוד נשים חשבונייה שנוכל לספור, שלא נתבלבל.

חיים כץ: לכן אנחנו נצביע.

חיים כץ: תקריאי.

נועה בן שבת: הצעת חוק התוכנית הכלכלית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון מספר 15) (סייג להיטל על העסקת עובד זר) התשע"א-2011).

נועה בן שבת: תיקון סעיף 44 1.

נועה בן שבת: בחוק התוכנית הכלכלית להבראת כלכלית ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג-2003 (להלן-החוק העיקרי), בסעיף 44 (א), בהגדרה "עובד זר", אחרי פסקה (6) יבוא: (7) עובד זר בעל אשרה ורישיון ישיבה שניתנו לו מכוח הסכם חופשת עבודה בין מדינת ישראל לבין מדינה אחרת המנוי בתוספת שנכללים בו תנאים כמפורט להלן (בחוק זה-הסכם חופשת עבודה), והוא מועסק בהתאם לתנאים שבהסכם:

נועה בן שבת: הגעתו של העובד לישראל היא למטרת חופשה ועבודתו בישראל היא מטרה משנית.

נועה בן שבת: התקופה המרבית לשהות העובד בישראל אינה עולה על 12 חודשים.

נועה בן שבת: התקופה המרבית להעסקת העובד אצל מעסיק מסוים אינה עולה על שלושה חודשים.

נועה בן שבת: מכסת עובדים שנתית מרבית.

נועה בן שבת: חובת העובד להחזיק ביטוח רפואי בכל תקופת שהותו בישראל.

נועה בן שבת: תיקון סעיף 48 2.

נועה בן שבת: בסעיף 48 לחוק העיקרי – בכותרת השוליים, בסופה יבוא "ושינוי התוספת" האמור בו יסומן "(א)" ואחריו יבוא: "(ב) שר האוצר רשאי, בצו, לשנות את התוספת.

נועה בן שבת: " 3.

נועה בן שבת: אחרי סעיף 109 לחוק העיקרי יבוא: "תוספת (סעיף 44 (א)) הסכם חופשת עבודה תיקון חוק עובדים זרים 4.

נועה בן שבת: בחוק עובדים זרים, התשנ"א-1991 – (1) בסעיף ד1, אחרי סעיף קטן (ד) יבוא: "(ה) הוראות סעיף זה לא יחולו על עובד המועסק בהתאם להסכם חופשת עבודה, כמשמעותו בפסקה (7) להגדרה "עובד זר" שבסעיף 44 (א) לחוק התוכנית הכלכלית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנת הכספים 2003 ו-2004), התשס"ג-2003.

נועה בן שבת: (2) בסעיף 1ה(ג), אחרי פסקה (2) יבוא: "(3) הוראות סעיף זה לא יחולו על עובד המועסק בהתאם להסכם חופשת עבודה כאמור בסעיף 1ד(ה)".

חיים כץ: אנחנו נצביע על החוק.

חיים כץ: כפי שהקריאה היועצת המשפטית, מי בעד, ירים את ידו.

חיים כץ: הצבעה בעד – פה אחד הצעת החוק אושרה תודה רבה.

חיים כץ: כל חברי הכנסת שנמצאים פה, והם שלושה במספר, הצביעו.

חיים כץ: הוועדה אישרה את החוק לקריאה ראשונה והוא יוגש לכנסת ישראל לדיון, ואני מקווה שיאשרו אותו במליאה.

חיים כץ: אם יאשרו אותו במליאה, נביא אותו פה להמשך דיונים.

חיים כץ: תודה רבה.